
  Borító


  
    [image: Borító]
  


  
    Címoldal


    
      [image: Hargittai István: Tudósok tükörben (részlet)] 

      corvina

    

  


  Copyright


  
    © Hargittai István, 2026


    A magyar változat angol nyelvű előzménye: Istvan Hargittai, Microphone in Hand – Interviews, Forewords, Reviews: Revelations from a Scientist and about a Scientist, World Scientific Publishing, New Jersey, London, 2025.


    A kötet megjelenését a Magyar Tudományos Akadémia támogatta.


    
      [image: dekor]
    


    A borítót Wessely György portréfotója alapján Karcagi Klára tervezte.

  


  
    Ajánlás


    Magdinak

  


  Tartalom


  
    Reflexiók
  


  
    Richard Henderson: Előszó az eredeti angol nyelvű kiadáshoz
  


  
    Radnóti Sándor: Előszó a magyar nyelvű változathoz
  


  
    Előszó
  


  
    Első rész: Interjúk
  


  
    1. Regős Zsuzsa – Vengerszkie Novosztyi, 1981
  


  
    2. B. T. – Ötlet, 1987
  


  
    3. Lou Massa – CUNY TV, 1997
  


  
    4. Ferenczi Andrea – Élet és Tudomány, 2002
  


  
    5. Ferenczi Andrea – Hetek, 2003
  


  
    6. Palugyai István – Népszabadság, 2003
  


  
    7. Krizsó Szilvia – Interpress Magazin, 2004
  


  
    8. V. V. Blagutyina – Himija i Zsizny, 2006
  


  
    9. Videointerjú, Technion, 2011
  


  
    10. Hubert József – Hetek, 2011
  


  
    11. Silberer Vera – Magyar Kémikusok Lapja, 2012
  


  
    12. Ungvári Tamás – ATV, 2012
  


  
    13. Pécsi Krisztina – Katolikus Rádió, 2014
  


  
    14. Jermey N. A. Matthews – Physics Today, 2014
  


  
    15. Molnár Csaba – Magyar Nemzet, 2016
  


  
    16. Kun Zsuzsa – Klubrádió, 2020
  


  
    17. Pécsi Krisztina – Katolikus Rádió, 2020
  


  
    18. Váradi Júlia – Klubrádió, 2021 és a beszélgetés recenziója: Károlyi Csaba, Élet és Irodalom, 2021
  


  
    19. Nyulászi László – BME, 2021
  


  
    20. Marjorie Senechal – The Mathematical Intelligencer, 2023
  


  
    21. Academia Europaea, 2023
  


  
    22. Michael L. Miller – CEU, 2023
  


  
    23. Nagy Péter Tibor és Lendvai Ildikó – podcast, 2025–2026
  


  
    Második rész: Előszók és recenziók
  


  
    2.1. Szimmetria egy kémikus szemével – Tamás Ferenc, recenzió
  


  
    2.2. Symmetry: A Unifying Concept (Hargittai Magdolnával) – Philip Morrison, recenzió
  


  
    2.3.1. Candid Science (I) – George Porter, előszó
  


  
    2.3.2. Candid Science (I) – David Knight, recenzió
  


  
    2.4. Candid Science II – Artur Kornberg, előszó
  


  
    2.5. Candid Science kötetek – Ádám György, recenzió
  


  
    2.6.1. Candid Science III – Herbert A. Hauptman, előszó
  


  
    2.6.2. Candid Science III – David Knight, recenzió
  


  
    2.7. Candid Science IV – (Hargittai Magdolnával). Arno Penzias, előszó
  


  
    2.8. Candid Science V – (Hargittai Balázzsal). Arvid Carlsson, előszó
  


  
    2.9. Candid Science VI – (Hargittai Magdolnával). Paul Nurse, előszó
  


  
    2.10.1. Út Stockholmba: Tudósok és Nobel-díjak – James D. Watson, előszó
  


  
    2.10.2. Út Stockholmba: Tudósok és Nobel-díjak – Jeremiah A. Barondess, recenzió
  


  
    2.10.3. Út Stockholmba: Tudósok és Nobel-díjak – Andrew Briggs, recenzió
  


  
    2.10.4. Út Stockholmba: Tudósok és Nobel-díjak – Beck Mihály, recenzió
  


  
    2.11.1. Életeink: Egy tudományos kutató találkozása a 20. századdal – Göncz Árpád, előszó
  


  
    2.11.2. Életeink: Egy tudományos kutató találkozása a 20. századdal – Szentgyörgyi Zsuzsa, recenzió
  


  
    2.11.3. Életeink: Egy tudományos kutató találkozása a 20. századdal – Berényi Dénes, recenzió
  


  
    2.11.4. Életeink: Egy tudományos kutató találkozása a 20. századdal – Ferenczi Andrea, recenzió
  


  
    2.11.5. Életeink: Egy tudományos kutató találkozása a 20. századdal – Vámos Tibor, recenzió
  


  
    2.11.6. Életeink: Egy tudományos kutató találkozása a 20. századdal – Werner Schroth, recenzió
  


  
    2.11.7. Életeink: Egy tudományos kutató találkozása a 20. századdal – Peter Lax, recenzió
  


  
    2.11.8. Életeink: Egy tudományos kutató találkozása a 20. századdal – Heller Ágnes, recenzió
  


  
    2.12. Képes szimmetria (Hargittai Magdolnával) – Meskó Attila, recenzió
  


  
    2.13. The Martians of Science: Five Physicists Wo Changed the Twentieth Century – Barton J. Bernstein, recenzió
  


  
    2.14.1. Teller – Peter Lax, előszó
  


  
    2.14.2. Teller – Richard L. Garwin, utószó
  


  
    2.14.3. Teller – Pálinkás József, A magyar kiadás elé
  


  
    2.14.4. Teller – Füstöss László, recenzió
  


  
    2.14.5. Teller – Palugyai István, recenzió
  


  
    2.15.1. Ambíció és kíváncsiság, avagy mi hajtja a tudományos felfedezőket? – Carl Djerassi, előszó
  


  
    2.15.2. Ambíció és kíváncsiság, avagy mi hajtja a tudományos felfedezőket? – Harold W. Kroto, beköszöntő
  


  
    2.15.3. Ambíció és kíváncsiság, avagy mi hajtja a tudományos felfedezőket? – Robert F. Curl, Jr., bevezetés
  


  
    2.15.4. Ambíció és kíváncsiság, avagy mi hajtja a tudományos felfedezőket? – Klein György, előszó a magyar kiadáshoz
  


  
    2.16. Eltemetett dicsőség, avagy hogyan tették a szovjet tudósok szuperhatalommá a Szovjetuniót – Beck Mihály, recenzió
  


  
    2.17. Különleges elmék: Találkozás 111 híres tudóssal
  


  
    2.18. A marslakók bölcsessége, saját szavaikkal, megjegyzésekkel (Hargittai Balázzsal) – Vásárhelyi Mária, recenzió
  


  
    2.19. New York-i séták a tudomány körül (Hargittai Magdolnával) – Heller Ágnes, recenzió
  


  
    2.20.1. Moszkvai séták a tudomány körül (Hargittai Magdolnával) – Dalos György, recenzió
  


  
    2.20.2. Moszkvai séták a tudomány körül (Hargittai Magdolnával) – Alekszej Szemjonov, könyvbemutató
  


  
    2.21. Culture and Art of Scientific Discoveries: A Selection of István Hargittai’s Writings (szerkesztette Hargittai Balázs) – Falus András, recenzió
  


  
    2.22.1. Mozaikokból egy élet – Heller Ágnes, előszó
  


  
    2.22.2. Mozaikokból egy élet – Ötvös Zoltán, recenzió
  


  
    2.22.3. Mozaikokból egy élet – Paládi-Kovács Attila, recenzió
  


  
    2.22.4. Mozaikokból egy élet – Szentgyörgyi Zsuzsa, recenzió
  


  
    2.23. Négyszemközt a tudománnyal – Falus András, recenzió
  


  
    2.24. Londoni séták a tudomány körül (Hargittai Magdolnával) – Paul Nurse, előszó
  


  
    2.25.1. Jeremiás nyomában: Beszélgetések Komoróczy Gézával – Miklós Gábor, recenzió
  


  
    2.25.2. Jeremiás nyomában: Beszélgetések Komoróczy Gézával – Vörös Kata, recenzió
  


  
    2.25.3. Jeremiás nyomában: Beszélgetések Komoróczy Gézával – Radnóti Sándor, recenzió
  


  
    2.25.4. Jeremiás nyomában: Beszélgetések Komoróczy Gézával – Rácz Péter, recenzió
  


  
    2.26. Idézhető Neumann János (Hargittai Balázzsal) – Falus András, recenzió
  


  
    2.27. Brilliance in Exile: The Diaspora of Hungarian Scientists from John von Neumann to Katalin Karikó (Hargittai Balázzsal) – Berend T. Iván, előszó
  


  
    2.28. Teller szerint a világ – A tudós és időtálló mondásai (Hargittai Balázzsal) – Pálinkás József, recenzió
  


  
    Utóirat: Emlékbeszéd Görög Sándor temetésén
  


  
    Névmutató
  


  
    A szerzőről
  


  
    Válogatás a szerző magyar nyelvű könyveiből
  


  
    Jegyzetek
  


  
    Reflexiók


    Roald Hoffmann, Nobel-díjas kémikus és író: Hargittai István korábbi könyveiben megtanította nekünk, hogy a szimmetria mindenütt ott van körülöttünk, gyalogtúrákat vezetett számunkra a világ nagyszerű tudományos városaiban, sok Nobel-díjassal készített interjút, hogy lássuk, ők is mennyire „normális” emberi lények, megismertetett bennünket a jó orosz tudománnyal, és azzal, hogy miben voltak különlegesek a „marslakók”, akik nem a Marsról, hanem innen a Földről, közülünk származtak. Ebben az olvasmányos könyvben úgymond megfordítja a mikrofonját, és lehetővé teszi számunkra, hogy lássuk és megértsük az embert. Személyes interjúk révén, mások kérésére elmeséli saját történetét. Valójában sok történet ez egy 20. századi tudós és író elkötelezett, politikai rendszereken átívelő életéről. Ismeri az életet, az emberek rejtelmeit, érzékeny a bennük lévő jóra, és tudatában van a körülöttük örvénylő politika hatásainak. Egy elmesélésre méltó élet, valaki, akit érdemes barátunknak tudni. Biztosra veszem, tetszeni fog Hargittai István könyve.


    P. James E. Peebles, Nobel-díjas fizikus, Princeton University: Csodálom Hargittai István, gyakran feleségével, Magdolnával írt könyveit a Nobel-díjasokról és más sikeres tudósokról, valamint azokról a körülményekről, amelyek között dolgoztak, némelyik kényelmes körülmények között, mások éppen ellenkezőleg. Ebben a könyvben lenyűgöző gondolatokat olvashatunk a tudományról és a társadalomról egy igazi intellektueltől.


    Berend T. Iván történész, Distinguished Research Professor, UCLA, a Magyar Tudományos Akadémia volt elnöke: Hargittai István a történelem és a tudománytörténet egy darabját kínálja ebben a kötetben. Izgalmas olvasmány; mindazoknak ajánlom, akiket érdekel a történelem és a tudomány, és szeretnének többet megtudni egy érdekes személyiségről.


    Paul Nurse, OM CH FRS, Nobel-díjas orvosbiológus, a Francis Crick Institute (London) igazgatója, a Royal Society korábbi és jelenlegi (2025–) elnöke: Ez az elbűvölő interjú- és cikkgyűjtemény Hargittai István sok évtizedes tevékenységét tükröző válogatás. Kommentálja és megvilágítja a tudományt, illetve a tudomány és a társadalom kölcsönhatását. Olvassa el, tájékozódjon és szórakozzon, tudjon meg minél többet a tudományról, a tudósok nemzetközi tevékenységéről és mindezek jövőbeni fontosságáról!


    Richard N. Zare, a természettudományok Marguerite Blake Wilbur-professzora, Stanford Egyetem, Wolf-díj, Faisal Király-díj: Vannak, akik számára a tudományos felfedezések elszigetelt, magányos törekvések, amelyek mentesek a társadalmi hatásoktól, kulturális előítéletektől és értelmes emberi kölcsönhatásoktól. Hargittai István azonban a világ vezető tudósaival készített lenyűgöző interjúsorozatában és publikációiban hatékonyan megcáfolta ezt a téves elképzelést, és feltárta a természeti titkok megfejtésére irányuló törekvés mögött meghúzódó gazdag emberi drámát. Az új tudás születését kísérő öröm és gyötrelem lehet magányos utazás, de mindig társadalmi hatások hátterében bontakozik ki. Ebben a kötetben a hangsúly Hargittaira helyeződik át, és az olvasó így megismerheti az ő figyelemre méltó életét és pályáját. Lenyűgöző olvasmány mindazok számára, akik szeretnék mélyebben megérteni tudományos ismereteink létrejöttét.


    Buzsáki György, az idegtudomány Biggs-professzora, New York Egyetem, Grossman School of Medicine, Brain-díjas, a Brain from Inside Out című könyv szerzője: Hargittai István azok közé a ritka, kíváncsi egyéniségek közé tartozik, akik tudják, hogyan hozzák létre a tudományt a tudósok, és élettörténetük gyakran megmagyarázza a felfedezések kiszámíthatatlan útjait. Hargittai jó hallgató és rendkívüli mesélő, aki számos világszínvonalú tudóssal készített interjút különböző tudományágakban, Teller Edétől Francis Crickig. Ezúttal azonban ő a mikrofon „áldozata”, és megismerhetjük azokat a lenyűgöző eseményeket, amelyek nem szerepelhettek interjúiban, valamint azokat a körülményeket, amelyek lehetővé tették számára, hogy „levadássza” hőseit. De talán ennél is fontosabb, hogy itt a tudós, az író és a családapa lép elénk, tükrözve sok hasonló gondolkodású egyén küzdelmes életét különböző politikai rendszerekben Magyarországon. Ebből a kötetből sokat megtudhat a történész és szerkezeti kémikus Hargittai István életéről és tudományáról.


    Ferenczi Andrea egyetemi docens, Személyiség- és Egészségpszichológiai Tanszék, Károli Gáspár Református Egyetem: A könyv túlmutat az egyéni élettörténeteken: a tudományos közösség mint sajátos kultúra válik láthatóvá benne. A szerző – kémikus professzorként és több évtizedes nemzetközi tapasztalattal – egyszerre résztvevője és értelmezője ennek a világnak. Beszélgetései Nobel-díjas kutatókkal és meghatározó tudósokkal egy olyan szellemi „elit klub” belső normáit, értékeit és működésmódját tárják fel, amelyről ritkán készül hiteles, belülről látott beszámoló. Ebben az értelemben a szerző a modern tudomány kulturális antropológusa.


    Pálinkás József atomfizikus, egyetemi tanár, a Magyar Tudományos Akadémia tagja, korábbi elnöke: A különleges interjúkban megszólaltató – ezzel a tudománnyal hivatásszerűen nem foglalkozókhoz is közel hozó – Hargittai István most mintegy a mikrofon másik oldalán, azaz az általa adott interjúkban mutatja be a 20. század második felének és a 21. század első negyedének tudományos és társadalmi folyamatait. Az interjúk különösen érdekes egyensúlyát adják az elmélyült tudományos munka, a társadalmi környezet és kölcsönhatásaik bemutatásának. Az interjúsorozat egyfajta visszatekintés, hiszen az interjúk évekkel, évtizedekkel korábban készültek, az egész ívét azonban megtervezni sem lehetett volna jobban. Érdekes olvasmány mindenkinek, akit érdekelnek az elmúlt hat évtized tudományos és társadalmi eseményei.


    Pléh Csaba pszichológus és nyelvész, a Magyar Tudományos Akadémia és az Academia Europaea tagja, a CEU vendégkutatója: Hargittai István sokszor tartott már tükröt a tudománynak és tudósoknak mint kiváló vegyész és mint tudománytörténész is. Most őt látjuk mások szemével. Az interjúk és recenziók megmutatják a társadalmi igazságosság és a tudományos igazságok összetettségének szenvedélyes keresőjét. A javarészt zsidóságuk miatt elüldözött vagy elmenekült egykori „marslakók” állandó felidézése figyelmeztet arra, hogy nemcsak az üldözés, de a tudományos migráció is szelektív. Ma is legjobbjaink mennek el, s kevesen maradnak, akik a világ és az ember sokarcúságának sokszempontú közelítésére képesek, mint egykor a „marslakók” voltak.


    Szvetelszky Zsuzsanna PhD, nemzetközileg jegyzett hálózatkutató, az informális kommunikációról, időszerű szociálpszihológiai témákról szóló sikeres könyvek szerzője: Jókor jelenik meg ez a könyv. Olyan korban, amikor egyre többet tudunk az algoritmusokról és egyre kevesebbet az emberekről, amikor a tudomány eredményei naponta alakítják az életünket, miközben a tudósok szinte láthatatlanná váltak. A könyv emlékeztet arra, hogy a tudomány a publikációkon, idézettségi mutatókon és intézményi rangsorokon túl sorsok, barátságok, viták, kíváncsiságok és erkölcsi döntések története is. A szerző tudósként gyarapította ismereteinket, tudománytörténészként megőrizte emlékezetünket, interjúkészítőként pedig hangot adott azoknak, akik korunk tudományát formálták. Most, amikor ez a kötet őt magát állítja a figyelem középpontjába, valójában egy egész tudományos kultúra tekint vissza önmagára. Az olvasó megismerhet egy kivételes pályát, és annak bizonyosságát is, hogy a tudomány legmaradandóbb értékei, a kíváncsiság, a szellemi tisztesség, a nyitottság és a tudás továbbadásának felelőssége nem évülnek el. A könyv azt tanúsítja, hogy a tudomány nemcsak ismeretet teremt, hanem közösséget is épít.


    Szántay Csaba tudományos főtanácsadó, Richter Gedeon Nyrt.: Szükségünk van hősökre: a személyiségükből, az élettörténetükből merített inspirációra, erőre, küldetéstudatra, önvizsgálatra. A tudósok kiválóságát hajlamosak vagyunk pusztán tudományos eredményeik alapján értelmezni, ami könnyen elfedi szemünk elől a bennük lévő hőst. Pedig a tudományos meritum mögött rejlő, azt életre hívó és gyakran azon messze túlmutató emberi meritum megismerése, megértése és átérzése éppoly fontos a tudomány működése számára, mint a tudományos eredmények. Hargittai István személyes mélyinterjúk formájában évtizedeken át hatalmas és felbecsülhetetlen értékű kutatómunkát végzett hazai és nemzetközi tudósok sokaságánál annak érdekében, hogy a bennük lévő hőst megismerhessük. Megmutatta a világnak nemcsak azt, hogy mit kell e tudósokról tudni, hanem hogy mit lehet róluk érezni. A tudományos világ immáron joggal lehet kíváncsi, miben is rejlik magának Hargittai Istvánnak a tudományos és emberi merituma. A könyv erre a kérdésre ad lebilincselő választ…


    Benedek Enikő szerkesztő: A legtöbb ember viszonylag keveset tud a tudomány művelőiről, és hajlamos úgy tekinteni rájuk, mintha a hétköznapi emberekétől teljesen eltérő világban élnének. Hargittai István történetei és gondolatai azonban megmutatják, hogy a tudomány mögött minden esetben emberi sorsok, személyes döntések, ambíciók, kudarcok és sikerek állnak. A tudományos és az irodalmi nyelvezet olyan természetességgel ötvöződik a kötetben, hogy a bonyolultabb fogalmak is érthetővé válnak a nem szakember olvasó számára is. A könyv ezzel a tudományos ismeretterjesztés egyik legfontosabb feladatát teljesíti: segít abban, hogy az emberek ne csupán használják a tudomány eredményeit, hanem valamelyest meg is értsék az őket körülvevő világot. A kötet azonban a tudományos ismeretek átadásánál többet kínál. Olvasása közben szinte észrevétlenül járunk be egyfajta önismereti utat. Bár saját életünket aligha mérhetjük a nagy felfedezők pályájához, kisebb-nagyobb sikertörténeteinkben ugyanúgy meghatározó szerepet játszik az ambíció és a kíváncsiság – az a két hajtóerő, amely nélkül nincs valódi előrehaladás. A könyv végső soron egy egyszerű, mégis örök érvényű felismeréshez vezet: az egyik legjobb döntés, amelyet életünkben meghozhatunk, hogy azzal foglalkozunk, amiben a legjobbak lehetünk.

  


  
    Előszó az eredeti angol nyelvű kiadáshoz


    Hargittai István Mikrofonvégen című könyve betekintést nyújt a tudomány és a tudósok világába. Utalásokat és hivatkozásokat tartalmaz korábbi könyveire, amelyek számos neves tudóssal készített interjú és beszélgetés gyűjteményét adják közre, valamint tudományos témákról szólnak, mint például a szimmetriáról, a DNS szerkezetéről vagy a Nobel-díjról. További könyvek Budapest, New York, Moszkva és London tudományos emlékeit tartalmazzák, olyan helyekét, ahol István és Magdolna dolgoztak.


    Istvánnal és tudományos partnerével, Magdolnával először a gázfázisú elektrondiffrakcióval kapcsolatos munkájuk révén találkoztam, a röntgen- és elektrondiffrakció iránti saját érdeklődésem révén. 1988-as kétkötetes monográfiájuk szilárd alapot nyújtott a gázfázisú elektrondiffrakció sztereokémiai alkalmazásához. Érdeklődésük az évek során kiterjedt számos további kutatási területre. Különleges kíváncsiságuk nyomán foglalkoztak a tudománnyal, a tudósokkal, a tudományos kultúrákkal és azzal, hogy milyen tényezők katalizálják a sikeres felfedezéseket és találmányokat. Érdeklődést tanúsítanak a tudósok munkamódszerei iránt, és rávilágítanak a tudósok fontosságára a tágabb világban, ami azért is érdekes, mert a tudósok a társadalom mindössze 0,2 százalékát teszik ki.


    A könyv két részből áll. Az első rész Istvánnal készített interjúkat tartalmaz, amelyek betekintést nyújtanak a kutatás, az oktatás és a társadalom légkörébe magyarországi és nemzetközi nevelkedése és pályája során, beleértve gyermekkori élményeit a háború alatt, a zsidók és zsidó tudósok üldözése idején. A második rész válogatás István könyveinek előszavából és recenzióiból, amelyeket gyakran tekintélyes tudósok írtak.


    A Mikrofonvégen újszerű módszert alkalmaz István élete és filozófiája biográfiai és autobiográfiai fúziójának megalkotására. Számos érdekes epizódot tartalmaz, köztük egy kiváló pedagógiai beszélgetést Lou Massával a szimmetriáról, megfigyeléseket a talidomid gyógyszer királis központja gyors inverziójáról, amely alapját képezi terápiás és teratogén hatásainak, valamint betekintést nyújt a kvázikristályok és a nemesgázvegyületek felfedezésébe. Izgalmasan tárgyalja olyan magyar tudósok tehetségét és eredményeit, mint Wigner Jenő, Szilárd Leó és Teller Ede.


    István tanácsa fiatal kutatóknak: „találjanak olyan tevékenységet, amelyben jók és kiemelkedhetnek”. Ezenkívül a könyv őszintén és éles szemmel megírt érdekes anekdoták kincsesbányája.


    Richard Henderson, CH, FRS, biofizikus,


    az MRC Molekuláris Biológiai Laboratórium (Cambridge) volt igazgatója


    Copley-érem (Royal Society), Nobel-díj

  


  
    Előszó a magyar nyelvű változathoz


    Van egy hazájában jól ismert 18. századi angol festő, Joseph Wright of Derby. Híres festményének címe Kísérlet a légpumpával. Kilenc alak állja és üli körül az asztalt, ahol a „természetfilozófus” – akkoriban így hívták a természettudósokat – kiszivattyúzza a levegőt az üvegedényből, minek következtében a benne lévő madár elpusztul. A kísérlet különböző hatásokat vált ki – egy kislány megsiratja a madarat, és apjának kell megvigasztalnia. A tudós inkább tűnik varázslónak, aki szuggesztíven kitekint a képből, ránk, a nézőkre. A nagy méretű kép nemcsak mesterének érdeklődéséről tanúskodik, hanem arról is, hogy kétszázötven évvel ezelőtt a természettudomány társasági téma volt. Newton vagy Linné nevét és eredményeit minden művelt ember ismerte.


    A 19. század a tudomány százada volt, nemcsak tettek révén, hanem a belé vetett bizalom miatt is. Egyes nagy alakjai – Goethe, Georges Cuvier, Étienne Geoffroy Saint-Hilaire, Alexander von Humboldt, Darwin, Pasteur, Charcot és mások – világhírűek lettek, jóval tudományuk keretein túl. Ez közismerten csökkent a tudomány területének kiterjedésével és specializálódásával, de azért még a 20. század első felében is Einstein neve mindenki számára jelentéssel bírt.


    Ám mit szóljunk egy olyan világhoz, ahol a nagy fizikus, Wigner Jenő azt mondja, hogy a fizikatudományi folyóirat közleményeinek 90 százaléka esetében már a címet sem érti? Azt kell gondolnunk, hogy a tudomány, amely a felvilágosodás és a pozitivizmus idején az embernek egyre táguló látkört és világmagyarázatot ígért, elvált a világnézettől. Nincs olyan, hogy tudományos világnézet, mert a tudomány áttekintése sem lehetséges. Csak egyes érzékeny pontok vannak, ahol a tudósoknak el kell mondaniuk a tudományos konszenzust egy-egy kérdésben – például amikor alkotmányosan szentesítenek valami tudományosan nyilvánvalóan abszurd nézetet.


    Hargittai István azt mondja magáról, hogy aktív kémikusként bezárult a maga – szükségképp mindig szűk – területére, s korábbi érdeklődését akkor nyerte vissza, amikor elkezdett interjúkat készíteni a tudomány széles területén, s tudománynépszerűsítéssel, tudománytörténettel foglalkozni. Ez olyan jól sikerült neki, hogy könyvei hosszú sora aratott tetszést először angolul, majd magyarul és más nyelveken is.


    Mi a titka? Jó ajánlólevél volt, hogy maga is természettudós, aki sűrűn megfordult világszerte különböző konferenciákon és kongresszusokon, s amikor ismertté vált mint interjúkészítő is, az további ajánlást jelenthetett. De ez eddig még csak ajánlat, amelyet a személyes aura, az őszinte érdeklődés, a gyors felfogás, a humor és a szenvedélyes kíváncsiság realizált.


    Hargittai mindenekelőtt a felfedezések természetére kíváncsi. Ez egybevág a világ legjelentősebb tudományos díjának szellemével, mert Alfred Nobel, az „alapító végrendeletének megfelelően nem feltétlenül a legnagyobb tudósokat tüntetik ki, hanem a legjelentősebb felfedezéseket díjazzák”. Ezért a Nobel-díjban egy válogatási teszthez jutott, miközben komoly szakértőjévé vált az intézménynek. Ám ez korántsem jelent merev szelekciót, hiszen világos, hogy jó néhány egyenrangú teljesítmény közül kapja meg évről évre egy a díjat, a döntnökök tévedhetnek is, s magára a díjra való várakozás vagy a díj utáni elvárások is mérgezők tudnak lenni. Jó néhány tudóssal még azelőtt készült interjú, hogy neki ítélték volna a díjat, s persze olyanokkal is, akik sohasem kapták meg.


    Érdemes egy pillantást vetnünk a felfedező és a feltaláló különbségére. Egyik fogalom sincs szükségképp összekötve a tudománnyal. A Felfedezések korának nagy alakjai nem tudósok voltak, hanem hajós vállalkozók, kalandorok, akik ismeretlen területeket vagy utakat jártak be; tulajdonképpen ők azok, akik találtak valamit, ami korábban is megvolt, csak senki nem tudott róla. A feltaláló viszont – magyar nevével ellentétben – létrehoz valamit, ami eddig nem volt. Ezért asszociálódik hozzá gyakran a tervező, az összeszerkesztő, -szerelő, a gyakorlati ügyesség embere. Biztos, hogy a tudományban vannak átmenetek, felfedezésből találmányok lesznek és így tovább. De ha a gyors alkalmazás reménye tölti el a tudósokat és a tudománypolitikusokat, akkor régen rossz a tudomány autonómiájának.


    Hargittai mindig felfedezésről beszél, s az erre lehetőséget adó tulajdonságok foglalkoztatják. Ami sok minden lehet, zseniális intenció, hosszú kitartás, de néha nem más, mint makacsság, sőt olykor korlátoltság, annak be nem látása, hogy valami lehetetlen – ami aztán a felfedezés révén mégis lehetségessé válik.


    Az interjúkat esszék és monográfiák követték olyan tudósokról, akiktől már nem lehetett kérdezni. Úgy látszik, Teller Ede életrajzának józan és kiegyensúlyozott hangneme oldotta azt a feszültséget, amely az ördög vagy angyal romantikus kérdésében kulminált. Hiszen voltak, akik agresszív héjának és kollégája (Oppenheimer) denunciánsának látták hazánkfiát, mások meg sok százezer amerikai élet megmentőjének és a világrend megóvójának. Nekem személyes kedvencem az Eltemetett dicsőség, ahol Hargittai visszament stúdiumainak színhelyére, az egykori Szovjetunióba, ahol kikutatta a nagy tudósok hihetetlenül érdekes sorsát Sztálin uralma alatt.


    Ám nemcsak a tudós felfedező foglalkoztatja szerzőnket, hanem a tudomány kultusza is, és föltérképezte négy város, Budapest, New York, Moszkva és London tudományos emlékhelyeit, emlékműveit. E városok jó ismerői is arról vallanak, hogy Hargittai sok újdonsággal tudott szolgálni. Mindez arra jó, hogy a tudomány – ahogy egykor – ma is conversation piece lehessen.


    Nem szóltunk még együttműködéséről tudós akadémikus feleségével, Magdival, akivel nem egy könyvet együtt jegyeznek, és fiával, aki Amerikában vegyészprofesszor.


    Legvégére hagytuk Hargittai zsidó elkötelezettségét. Ez nem a vallással és nem is a származással függ össze, hanem – mint annyi mindenkinél, például Kertész Imrénél – az üldöztetéssel. Apját, aki munkaszolgálatban, aknaszedés közben halt meg, nem is ismerhette. Családjával elindult a vonat Auschwitzba, s csak egy bürokratikus véletlen térítette el Bécs felé. Ezek az emlékek bevésődtek, s Hargittai mindannyiszor felszólal, amikor törölni vagy gyengíteni akarják az emlékezetet, amikor például hallgatással vagy eufémizmusokkal lágyítják a Magyar Tudományos Akadémia antiszemita felvételi politikáját a Horthy-korszak idején. Ez vezette ahhoz is, hogy kivételesen ne természettudóssal beszéljen egy könyvnyi életútinterjúban, hanem a hebraisztika és judaisztika nagy tudósával, Komoróczy Gézával.


    Radnóti Sándor Széchenyi-díjas esztéta, kritikus, filozófus,


    professor emeritus (ELTE), a Magyar Tudományos Akadémia rendes tagja

  


  
    Előszó


    „Csináljuk azt, amiben a legjobbak lehetünk – ez a legjobb, amit tehetünk.”


    (Ambíció és kíváncsiság, 2011)


    Egyik kedvenc könyvem az Oliver Sacksszal készített interjúk gyűjteménye Az utolsó interjú és más beszélgetések címmel.1 Oliver Sacks (1933–2015) brit–amerikai neurológus, és tudományos ismeretterjesztő könyvek szerzője. Több könyve magyarul is megjelent, köztük a nagysikerű A férfi, aki kalapnak nézte a feleségét című.2 Az Ébredések3 című, eredetileg 1973-ban megjelent könyvét 1990-ben megfilmesítették Robin Williams és Robert De Niro főszereplésével, és a filmet Oscar-díjra is jelölték. Sacks írásaiban klinikai eseteket beszél el közérthetően, szórakoztatóan. Az interjúkötetben szereplő viszonylag rövid beszélgetések jól visszaadják személyiségének lényegét, ezt az emberi természet és betegség mélységeit kutató tudóst, aki képes arra, hogy tapasztalatairól egyszerűen, érthetően, de ugyanakkor pontosan beszéljen. Az interjú, mint kommunikációs eszköz, volt az, ami Sacksszal összehozott. Az 1990 és 2000 közötti időszakban sok interjút készítettem és publikáltam híres tudósokkal (Sacks nem volt közöttük). Sacks jól ismerte az interjúköteteinket4 és más könyveimet, köztük a részben önéletrajzi Életeink című könyvet.5

      Oliver Sacksszal (jobbra) 2003-ban egy New York-i fogadáson. Hargittai Magdolna felvétele

    


    Sokat jelentett számomra ennek a híres és népszerű szerzőnek az értékelése. A 2003 és 2005 közötti időszakban intenzíven leveleztünk az akkorra már szokatlan hagyományos postai módon – Sacks nem használt e-mailt. Nehezen tudnám megfogalmazni, hogy mi tetszett a Sacks által adott interjúkban, és azt sem tudom, hogy neki mi tetszhetett az enyéimben. Egyetértettünk abban, hogy az interjú egyaránt jellemzi az interjú alanyát és az interjúvolót. Egy jó interjúból – még ha rövid is, és csak néhány kérdésre koncentrál – sokrétű kép alakulhat ki mindkét résztvevő személyiségéről. Ez lehet torz kép is, lehet tendenciózusan ferdítő, de az igazán jó interjú reális képet rak össze akár csupán impresszionista vázlatként.


    Sacks példája is ösztönzött arra, hogy összegyűjtsek egy csokorra valót a velem készített interjúkból. A dolog azonban nem volt egyszerű, mert sohasem tettem el a velem készült interjúkat, végül azonban sokat megtaláltam, és 23 beszélgetést választottam ki a kötet számára. Az interjúkat minimális változtatásokkal közlöm és kiegészítettem őket fényképekkel és lábjegyzetekkel, ahol ezt indokoltnak láttam. A gyűjteményhez hozzáadtam az egyik interjúról Károlyi Csaba Élet és Irodalom-ban megjelent érdekes recenzióját.


    Az interjúk keresése közben sokszor beleakadtam könyveimről írt recenziókba. Ezeket sem gyűjtöttem korábban, és most úgy éreztem, hogy egy válogatás ezekből jól kiegészítené az interjúkat. Innen már csak egy lépés volt a kötetbe olyan előszókat is beválogatni, amelyet mások írtak könyveimhez; ezekről, természetesen, pontos ismereteim voltak. Recenzióból sok volt, előszó viszonylag kevés, de azokból is csak egy válogatás került a kötetbe. Érdekesebbnek találtam ugyanarról a könyvről több írást bemutatni, mint a rendelkezésre álló terjedelmet minél több könyvre vonatkozó recenzió reprodukálására felhasználni. Örültem annak, hogy több, a feleségemmel és Balázs fiunkkal közösen készített könyvünkről szóló recenziót és hozzájuk írt előszót is bevehettem a válogatásba.


    A kötet fő erényének azt tartom, hogy négy és fél évtizedet átfogó időszakról ad számot, az 1980-as évek elejétől a 2020-as évek közepéig, személyes szemszögből. Az időszak Magyarország több politikai rendszerét öleli fel a fokozatosan és tétován puhuló szocialista diktatúrától a rendszerváltozás nyomán kialakuló demokratikus kormányzást követő, a demokratikus intézményrendszert lebontó autokrata rendszerig.


    Egész életemet tekintve még mozgalmasabb a kép. Indult 1941-ben a nácibarát és szélsőségesen antiszemita Horthy-rendszerrel, amely végül 1944-ben feltett egy Auschwitzba indított vonatra, a biztos halálba. Véletlenek közre játszása folytán egy bécsi munkatáborban kötöttünk ki. Édesapámat már 1942-ben megölték ún. munkaszolgálatban. Mindenünket elvesztettük, de túléltük. Kiskoromtól kezdve hajtott a tanulás öröme. Ezt próbálták megakadályozni a szocialista rendszerben, amikor 1955-ben abban a városban, ahonnan 1944-ban deportáltak, nem vettek fel a gimnáziumba, majd 1959 meg akarták akadályozni egyetemi felvételemet. Végül mégis tanulhattam, előbb az Eötvös Loránd Tudományegyetemen, majd a Moszkvai Lomonoszov Egyetemen. Hazatérve a semmiből teremtettem kutatócsoportot és új kutatási területet a Magyar Tudományos Akadémia munkatársaként. A rendszerváltozás egyetemi tanári kinevezést hozott számomra. Ezt az életutat is tükrözi a kötet. A könyv anyaga mutatja a két kultúra egységét, nemzetköziség jellemzi, és a személyes megnyilvánulásokon keresztül kontrasztos korrajz is. Azt remélem, hogy ez a személyes könyv sokak számára saját személyes élményekkel rezonáló olvasmány lesz.


    ✶✶✶


    A magyar nyelvű változat létrejöttében Nyáry Krisztián katalizátori szerepet játszott. Egy Krasznahorkai László tiszteletére rendezett vacsorán volt alkalmunk beszélni erről a könyvről, és akkor alakult ki a magyar nyelvű változat megjelentetésének gondolata. Ez alig tér el az eredeti, angol nyelvű változattól.


    Köszönettel tartozom mindazoknak, akik engedélyt adtak az utánközléshez, és ha ebben bármilyen figyelmetlenséget elkövettem, azért elnézést kérek: ha tudomásomra jut, az esetleges későbbi kiadásokban helyrehozom. A magyar változatból kihagytam azokat a rövid idézeteket, amelyeket a Nature-ben megjelent recenziókból közöltem az angol nyelvű változatban. Ezeket a remek recenziókat az utánközlés számomra megfizethetetlen ára miatt nem vehettük bele az eredeti kötetbe sem; a tájékoztatás kedvéért itt közlöm három bibliográfiai adatait.6


    Köszönöm Király Levente, a Corvina igazgatója bizalmát és bátorítását, Benedek Enikő szerkesztő gondos javításait és a Corvina munkatársainak munkáját a könyv elkészítésében.


    Budapest, 2026 tavaszán


    Hargittai István

  


  
    Első rész: INTERJÚK

  


  
    1 Regős Zsuzsa, „A molekulák kutatója: Beszélgetés Hargittai István professzorral”. Vengerszkie Novosztyi, 1981, 3, pp 16–17., az eredeti oroszból fordítva.


    


    – Mivel foglalkozik?


    – Hétéves kislányom szerint molekulákat gyógyítok. A kémiai tudomány doktora vagyok, az MTA természettudományi laboratóriumainak szerkezetkutatási részlegét vezetem, és az ELTE címzetes professzora vagyok, de nem ez a fontos.


    – Hanem?


    – Maga a munka érdekes. Elektronsugárral vizsgáljuk a molekulák szerkezetét.


    – Vagyis kémikus. Hogyan választotta ezt foglalkozásul?


    – Gyerekkoromban a matematika volt a kedvenc tárgyam. Az általános iskola 5. osztályában megnyertem egy matematikaversenyt, és a jutalmam egy kémiakönyv volt. Annyira megragadott, hogy elhatároztam, kémikus leszek. A könyvet mind a mai napig őrzöm. Nemrég újra átlapoztam, és meglepett, mennyi minden másról is szól a könyv, gazdaságról, külkereskedelemről stb., de számomra akkor csak a kémiáról szólt.

      Tizenegy évesen és Teknős Péter Ezerszínű kincs című könyve

    


    – Az egyetemet Moszkvában fejezte be. Hogyan került oda?


    – Az ELTE TTK hallgatója voltam, és már elsőévesként részt vettem diákköri munkában, de a lehetséges kutatási témákat unalmasnak találtam. Másodéves koromban hallottam a külföldi tanulási lehetőségekről, megpályáztam, anélkül, hogy pontosan tisztában lettem volna azzal, mire vállalkozom. Felvettek. 1961 nyarán részt vettem egy háromhetes nyelvtanfolyamon. Az orosz nyelvtant már elég jól ismertem, de a mindennapi nyelvben sehol sem voltam. Moszkvában másodévesként folytattam.


    – Nehéz volt?


    – Az első hónapok. De igyekeztem minél többet beszélgetni, orosz hallgatókkal barátkoztam, amennyire lehetett, belevetettem magam az ottani életbe. Még kritikát is kaptam, hogy elhanyagolom a magyar közösséget. Szótárt nem használtam, igyekeztem mindent az élő orosz beszéd alapján megérteni. Azt sajnálom, hogy arra nem volt időm, hogy a Szovjetunióval jobban megismerkedjek. Amikor véget ért a tanév, mindig siettem haza.


    – És amikor a végzés után hazakerült?


    – Moszkvában megismerkedtem egy itthon még nem művelt kutatási területtel, az elektrondiffrakciós molekulaszerkezet-vizsgálattal. Kerestem munkahelyet, és megtaláltam, ahol jelenleg is dolgozom. Akkor ez még egy kis önálló kutatólaboratórium volt, amelynek az igazgatója keresett új kutatási irányokat. Kettőnk törekvései egybecsengtek.


    Akkoriban a mechanikai műhely vezetőjeként dolgozott ott Hernádi József, akinek nagyon sokat köszönhetek. Sajnos ma már nem él. Felbecsülhetetlen segítséget kaptam tőle. Döntő szerepe volt a műhelynek abban, hogy új kutatási irányomat elindíthassam, mert új berendezéseket kellett elkészíteni, amihez megfelelő szerszámok és fantáziadús szakértelem kellett. Amit most elmondok, banálisnak hangzik, de így történt. Évekkel később Hernádi adott nekem egy Szilvási Lajos-regényt, amely arról szólt, hogy egy, a Szovjetunióban végzett fiatal mérnök a munkát olyan üzemben kezdi, ahol sok nehézséggel kell megküzdenie, de akkor egy idős mester a segítségére siet. Hernádi kiváló ember és különleges tehetség volt. Közösen publikáltunk cikkeket nemzetközi folyóiratokban.

      Hernádi Józseffel 1966 szeptemberében. Ismeretlen szerző felvétele

    


    – Hogyan tudott előrehaladni a kutatásaival?


    – Nagyon jó kapcsolatban maradtam a moszkvai professzorommal, Lev Vasziljevics Vilkovval, akinél a diplomamunkámat csináltam. Részletesen leveleztünk, sok kérdést tettem fel neki, amelyeket megválaszolt, és később meg is látogatta laboratóriumunkat. Idővel a tanítványai jöttek hozzánk tanulmányútra.

      Lev V. Vilkovval a Kremlben. Ismeretlen szerző felvétele

    


    Meghívtuk a híres norvég professzort, Otto Bastiansent. Energikus egyéniség és kitűnő előadó, a Tudományos Akadémián remek előadást tartott, ami pompás hírverés volt a tudományterületünk számára. Meghívott három hónapra Norvégiába. Ez a tanulmányút különösen jól sikerült. Amikor Bastiansent meghívták vendégprofesszornak Amerikába, magával vihetett két fiatal munkatársat, és az egyiknek engem választott. Egy évet töltöttem a Texasi Egyetemen, és ott is nagyon jó kapcsolataim alakultak ki. Sok amerikai jött aztán hozzánk hosszabb tanulmányútra, én meg előadásokat tartani mentem az Egyesült Államokba. Amikor legutóbb, 1980 őszén, Moszkvában előadást tartottam, nem csak a kutatásainkról beszéltem. Időközben összeállítottam egy tudománynépszerűsítő kis kötetet a szimmetriáról. Mivel Moszkvában sokakat érdekel a szimmetria, az előadásom végén bemutattam néhány szimmetriával kapcsolatos képet. Nagy volt a visszhangja. Engem mindig vonzott a tudomány népszerűsítése, hiszen a kémia iránti érdeklődésem is egy népszerűsítő könyvvel kezdődött. Nyilván tudja, hogy mi a szimmetria.

      Otto Bastiansennel 1969-ben Oslóban. Ismeretlen szerző felvétele

    


    – Természetesen.


    – Akkor szerencsés ember, mert nekem sohasem sikerült egyértelműen elmagyaráznom. Mindenütt előfordul, az életben, a tudományban. A szerkezetkutatásban állandóan alkalmazzuk, de amennyire általános, annyira nehéz pontosan meghatározni. Ami a legszembetűnőbb, és amit már a gyerekek is észrevesznek, az a tükörszimmetria. A mi gyerekeink is készítettek néhány rajzot a szimmetriáról szóló könyvem számára.


    – Felesége mennyire kapcsolódott be a munkájába?


    – Ő is kémikus, az egyetemen ismerkedtünk meg. Megfertőztem az érdeklődésemmel, de először más irányban kezdett kutatásokat. Végül azonban a közös munka mellett döntöttünk. Könyvet is írtunk együtt, amit oroszra is lefordítottak.


    – Mivel foglalkozik az utóbbi időben?


    – Van egy új vonása a munkánknak, amiben közvetve a fiunk is szerepet játszott. 1976-ban Mátrafüreden, az Akadémia üdülőjében voltam Balázzsal, az iskolába menése előtti évben. Ott egy hasonló korú kislánnyal játszottak együtt, aki szintén az édesapjával volt. A két apuka is megismerkedett egymással. Szülőtársam a debreceni Atommagkutató Intézet munkatársa volt, és a beszélgetéseinkből együttműködés alakult ki. Kombináltuk a két kísérleti módszert, az elektrondiffrakciót és a kvadrupólusos tömegspektrometriát. Az így kialakított új kísérlet lehetővé tette, hogy ellenőrzés alatt tartsuk a vizsgált gőzök összetételét, és alakíthassuk is az összetételt. Ezzel nem stabilis rendszerek szerkezetvizsgálatát indíthattuk el, ami komoly nemzetközi visszhangot keltett. Egy másik fejlemény, hogy szerkezetvizsgálatainkkal bekapcsolódtunk előre meghatározott alkalmazásokra szolgáló új anyagok kutatásába, ami az anyagtudomány területébe tartozik.


    – Ez valóban fontosnak hangzik. Sok sikert hozzá!

  


  
    2 B. T., „Díj Amerikából”. Ötlet, 1987. szeptember 24., 30. oldal. Az interjú apropója, hogy a Pergamon Press Kiadó Computers and Mathematics with Applications című folyóiratában mintegy ezeroldalas, a szimmetria témájában Hargittai István által szerkesztett interdiszciplináris különszám elnyerte az Amerikai Kiadók Szervezetének díját. Részletek.


    


    – Hogyan került sor a díjazott különszám szerkesztésére?


    – Még 1983-ban az Akadémiai Kiadónál megjelent a Szimmetria egy kémikus szemével című könyvem. Ez eljutott Ervin Y. Rodinhoz, a Washington Egyetem (Saint Louis, Missouri) matematikaprofesszorához. Nyelvi nehézségei nem voltak, mert idegen hangzású neve ellenére magyar származású. Akkor éppen a Connecticuti Egyetemen voltam vendégprofesszor. Egy alkalommal a professzor felhívott telefonon, és felajánlotta, hogy az egyik lapjában állítsak össze egy szimmetria-különszámot. A szerzői névsor nagyjából megvolt, hiszen különböző konferenciákon, egyetemeken sok érdekes emberrel ismerkedtem meg. A tanulmányírók köre aztán tovább bővült, sokan ajánlottak valakit, vagy jelentkeztek, hogy szívesen adnának cikket a különszámba. Találkoztam persze elutasítással is. Megkerestem az egyik híres tudóst a Princeton Egyetemen, ő azonban kitért azzal, hogy bár rendkívül érdekesnek tartja elképzelésemet, de ilyen viszonylag ismeretlen lapban nem publikál. Nagy elégtétel volt számomra, hogy amikor Darmstadtban egy szimmetriakonferencián először vehettem kézbe a különszámot, ez a professzor odajött gratulálni, és azt mondta, most már sajnálja, hogy nem vett részt a munkában. Egyébként a különszám könyvalakban is megjelent, és már dolgozunk a folytatásán.7

      Kurt Mislow-val, a Princeton Egyetem professzorával 1986-ban Darmstadtban, egy konferencián. Mislow kezében az első nagy szerkesztett szimmetriakönyv. Ismeretlen szerző felvétele

    


    – Említette, hogy Rodin professzor a Connecticuti Egyetemen hívta fel. Mióta tart előadásokat az USA-ban, és milyennek találja az ottani oktatási rendszert?


    – Először 1969-ben töltöttem egy évet a Texasi Egyetemen. Ezután többször, több helyen megfordultam, és az elmúlt öt év felében amerikai egyetemeken oktattam. Nehéz röviden elmondani, hogy milyen az USA oktatási rendszere, mert rendkívül sokszínű és rugalmas. Itthon sokszor bírálják, hogy alacsony színvonalú – ez részben igaz. Valóban eljuthat valaki az érettségiig akár fizika- vagy kémiatanulás nélkül is, ha ezek nem érdeklik. De ha egy fiatal motivált, olyan gimnáziumba is beiratkozhat, ahol egyetemi színvonalon oktatják az őt érdeklő tárgyakat. Amerikában nem az átlagszínvonalhoz igyekeznek illeszteni az oktatást. Azt pedig különösen fontosnak tartom, hogy sokkal nagyobb tömegek juthatnak be az egyetemekre, amelyek nagyon különböző színvonalúak lehetnek, és amelyeket azután vagy elvégeznek, vagy nem. Itthon az elsőévesek általában jobban felkészültek, de ez erősen megszűrt, viszonylag szűk csoport. Az is igaz, hogy az USA rugalmas, gazdag iskolaválasztékához pénz kell. Nagyon sok pénz.

  


  
    3 Lou Massa interjúja a CUNY TV-ben, New York, 1997, Hargittai István és Hargittai Magdolna Symmetry: A Unifying Concept című könyvéről (Shelter Kiadó, Bolinas, California, 1994). Angolból fordítva.


    


    – Kezdjük a könyv címével: Szimmetria – egy egységesítő elv.


    – A szimmetria különleges abban, hogy a tudományos és a köznapi nyelvben is szerepel. Nincs szükség bonyolult értelmezésre ahhoz, hogy megértsük. Ugyanakkor nehéz lenne minden szempontból kielégítő meghatározást adni arra, hogy mi is a szimmetria. Persze megpróbálhatjuk. Egy tárgy vagy jelenség szimmetrikus, ha valamilyen művelet után is ugyanaz marad, mint előtte.

      Hargittai István az interjút készítő Lou Massával (háttal) 1997-ben a New York-i CUNY TV stúdiójában

    


    – Tehát a szimmetria invariancia adott operációra vonatkoztatva.


    – Ez egy technikai megfogalmazása annak, amit én a köznapi nyelven mondtam. De a huszadik század egyik legnagyobb matematikusa, Hermann Weyl is inkább úgy fogalmazott, mint én, vagyis közérthető nyelven.


    – Vannak különböző szimmetriák?


    – Mielőtt rátérnénk erre, még adós vagyok a könyv címének értelmezésével. Miért egységesítő elv a szimmetria? Mindenütt előfordul, a természetben éppúgy, mint az emberi alkotásokban, és ezért lehet egységesítő elv. Az iskolában különböző tantárgyakat tanulunk, kémiát, fizikát, biológiát, külön tanulunk a történelemről, az emberi magatartásról, a társadalomról, az emberi alkotásokról. Ez a mesterséges felosztás megkönnyíti a megismerést, de megnehezíti azt, hogy a bennünket körülvevő világot egységében is lássuk. Mivel a szimmetria valamilyen megjelenési formában mindenütt jelen van, segíthet abban, hogy egységes egészbe rakjuk össze a szétdarabolt részeket. Mintegy hidat képez a részek között, összeköti azokat.


    – Descartes szeretett arra emlékeztetni, hogy a mikroszkopikus kör és a makroszkopikus kör tulajdonságai azonosak. Ez is egységesítés. A szimmetria független a távolságskálától.


    – Két megjegyzésem van. Az egyik, hogy a nagyon kicsit és a nagyon nagyot, illetve az összes köztük lévő méretet jellemezheti a hasonlósági szimmetria. Ez jellemzi egy-egy sorozat tagjait, amelyek nem azonosak, de valamely jól definiált tulajdonságuk szabályosan változik. A másik megjegyzésem a megfigyelés körülményeire vonatkozik. Ha valamit nagyon távolról figyelünk meg, szimmetrikusnak láthatjuk, pedig közelebbről már megfigyelhetők a kisebb és nagyobb eltérések a szimmetriától. Ezért mondhatjuk azt, hogy a szimmetria függ a megfigyelés léptékétől. Ebben az értelemben a szimmetriának van szubjektív jellege, tőlünk is függ, hogy mit tekintünk szimmetrikusnak. Lehetünk nagyvonalúak és elhanyagolhatjuk a kisebb eltéréseket, és lehetünk szigorúak és kereshetjük a tökéletes szimmetriát. Matematikai értelemben a szimmetria tökéletes, a mindennapi életben szinte sohasem az. Ezt a megengedőbb hozzáállást képviseli a könyvünk.


    – Mégis, milyen szimmetriák vannak?


    – Technikai elnevezéseket használva vannak pontcsoportok és tércsoportok. Ha valamilyen szimmetriaművelet, például tükrözés vagy forgatás nyomán van legalább egy pont, amely változatlanul a helyén marad, az pontcsoport-szimmetria. Ha egyáltalán nincs ilyen pont, akkor az tércsoport-szimmetria. A példák megkönnyítik a megértésüket.

      Pontcsoport és tércsoport kövezési mintázatok

    


    Tekintsünk két kövezési mintázatot. A körkörös mintázatot tükrözhetjük vagy forgathatjuk, a középpontban lévő kő mindig a helyén marad, tehát ez pontcsoport. A másik mintázat esetében nincs olyan szimmetriaművelet, amely nyomán találhatnánk akár csak egyetlen követ, amely a helyén maradna, tehát ez tércsoport. Vegyünk egy másik példát. Vajon az arcunk szimmetriája pontcsoport vagy tércsoport? Ha tükrözzük az egyik felét, az orrunk hegye és a többi pont, amely az arcunk felezési vonalán van, a helyén marad, tehát az arc szimmetriája pontcsoport. A tapétamintázatokat viszont a tércsoport-szimmetria jellemzi. De csak akkor, ha legalábbis gondolatunkban, a tapéta a végtelenségig terjed. Ha véges, akkor pontcsoport-szimmetriával kellene leírnunk.


    – A tükrözés és forgatás gyakori művelet, és nagyon általános. Milyen szimmetriaművelet jellemző csak a tércsoport-szimmetriákra?


    – A legegyszerűbb a transzláció, amikor valamit csak eltolunk, és aztán újra és újra eltoljuk, mindig azonos távolságra. Vannak ennél bonyolultabb műveletek. Megint tekintsünk egy példát.

      Lábnyomok a nedves homokban

    


    Amikor nedves homokon sétálunk, ott marad a lábnyomunk, a bal és a jobb, aztán a bal és a jobb és így tovább. A lábnyomunkat már nem lehet egyszerű eltolással modellezni, hanem csak két művelet kombinálásával. Kezdjük a bal lábnyommal, eltoljuk és tükrözzük ahhoz, hogy megjelenjen a jobb lábnyom és így tovább. A két lábnyom kölcsönösen egymás tükörképeként jelenik meg, de csak bizonyos azonos távolságú eltolás után. Ezt a műveletet nevezik csúszó tükrözésnek, és ez csak a tércsoport-szimmetriákra jellemző.


    – Korábban szó volt az arc kétoldali szimmetriájáról. Ez mennyire szigorúan igaz?


    – A csecsemők arca nagyobb valószínűséggel tökéletesen szimmetrikus, az időseké egyre kevésbé, de természetesen ez nemcsak az életkor függvénye. Bizonyos eltérésekre még azt is szokták mondani, hogy a sex appeal része.


    – Van valami szerepe ennek a szimmetriának?


    – Hálás téma értelmezni a szimmetriát. Mi lehet az oka, legalábbis előnye annak, hogy testünk kétoldali szimmetriájú? A Föld felszínén mozgunk, felsőtestünk és alsótestünk egymástól különbözik. Szinte mindig előre mozgunk és alig hátra, a testünk elölről és hátulról ugyancsak különbözik. Balra és jobbra viszont egyformán fordulunk, és a bal oldalunk meg a jobb oldalunk nagyjából azonos. Mindez jól magyarázza a kétoldali szimmetriánkat, meg a rovarokét és az állatokét, de ugyanúgy az autókét és a repülőkét. Viszont a holdkompot vertikális mozgásra építették, és a kétoldali szimmetriának nem lett volna indoka.


    – A kétoldali szimmetria tehát mindenütt előfordul, és az a benyomásom, hogy az építészetben, a tudományokban meg a kultúra különféle megnyilvánulásaiban is.


    – Ott is, ahol nem is lenne indokolt a működés szempontjából, bizonyos épületek esetében, például.


    – Nyilván az esztétika diktálja.


    – És valószínűleg úgy fejlődtünk, az emberiség úgy „szocializálódott”, hogy a kétoldali szimmetriával kényelmesen érezzük magunkat. Vannak épületek, amelyek a kétoldalinál is magasabb szimmetriájúak, és a túl sok szimmetria lehet valóban túl sok. A moszkvai Lomonoszov Egyetem jól ismert toronyépülete duplán kétoldali szimmetriájú, és tapasztalatból tudom, hogy ez már megnehezíti a tájékozódást. Ilyenkor apró szabálytalanságok, például egy odatelepített újságárus vagy virágárus segítheti a tájékozódást, ha számítani lehet arra, hogy állandó helye van.


    – A kétoldali szimmetria nagyon gyakori a természetben. A csak forgási szimmetria viszont nem.


    – Sok virág szimmetriáját jellemzi a több tükörsík, ami aztán forgási szimmetriát is generál. Az viszont ritka, de létezik, hogy egy virágnak csak forgási szimmetriája legyen. Forgási szimmetria az, amikor egy teljes körülforgás során az eredeti újra és újra megjelenik kétszer, háromszor, négyszer és így tovább, és ennek megfelelően van kétszeres, háromszoros, és így tovább, forgási szimmetria. A határ a kör forgási szimmetriája, amely végtelenszeres. Viszont csupán a forgási szimmetria jelenléte nemcsak a természetben ritka, hanem az emberi alkotásokban is, ennek többnyire működési okai vannak. Ez a szimmetria jellemzi például a szélerőművek forgószerkezetét, a propellereket és más forgó alkatrészeket. Egy időben sokszor találkoztunk autókon csak forgási szimmetriájú dísztárcsákkal, de ennek nem volt működési indoka, viszont a csak forgási szimmetria a mozgás érzetét kelti bennünk, és ilyen szempontból az ilyen dísztárcsák mintha az autó mozgását segítették volna. A tükrözés, a szimmetriasík mintha a mozgást akadályozná, legalábbis ilyen érzetet kelthet. Sok cég logóját tanulmányoztuk, és az a benyomásunk, hogy vagy tudatosan, vagy véletlenszerűen, de soknak a szimmetriája összhangban van a működésével, ha elfogadjuk, hogy a különböző szimmetriák különböző mozgás érzetét keltik bennünk. Sok vasúttársaság logója kétszeres forgási szimmetriájú, mintha azt sugallaná, hogy a vonat odavisz, aztán visszahoz. Sok bank logója szintén csak forgási szimmetriájú, a leggyakoribb a négyszeres forgási szimmetria. Ez mintha arra utalna, hogy ezek az intézmények a pénz forgatásával foglalkoznak, de nem olyan egyszerű mechanizmus szerint, mint ahogy a vonat viszi és hozza az utasokat.


    – A szimmetriának komoly pszichológiai vonatkozásai vannak?


    – Meglehet, hogy valóban vannak. Térjünk kicsit vissza a bal és a jobb kapcsolatához a kétoldali szimmetriában. Egyik kezünk sem szimmetrikus, de a kettő együtt szimmetrikus rendszert alkot. A két kéz között tükörsík a kapcsolat. A két kezünk egymás tükörképei, de nem lehet őket egymásnak megfeleltetni, és ez a híres kiralitás, ami a görög kéz szóból ered.


    – Mi ennek a jelentősége?


    – Kezünk kiralitása hosszú ideje ismert, de a molekulák és kristályok kiralitását csak Louis Pasteur 1848-as felfedezése óta ismerjük. Pasteur figyelte meg ugyanannak az anyagnak a kristályai között egymás tükörképeit anélkül, hogy a két változatot egymásnak meg lehetett volna feleltetni. A molekulák ugyancsak előfordulhatnak két változatban, ha legalább egy olyan szénatom részt vesz a felépítésükben, amelyhez négy különböző atom csatlakozik.


    Ami ezt a jelenséget különlegesen fontossá teszi, hogy a két változat élettani hatása nagyon különböző lehet, akár egymással ellentétes is. Például az aszparaginsav nevű aminosav egyik változata keserű, a másik édes.

      Molekulamodell, amelyben a központi szénatomhoz négy különböző másik atom kapcsolódik, és a molekula tükörképe

    


    – És a molekula két változata ugyanolyan kapcsolatban van egymással, mint a mi bal és jobb kezünk?


    – Nem véletlenül említettem a különböző élettani hatást, amire egy sokakat érintő tragédia hívta fel a figyelmet. A Contergan nevű gyógyszert az 1950-es években forgalmazták Németországban és más nyugat-európai országokban. Várandós anyáknak az első trimeszterben jelentkező gyakori reggeli rosszullétét kezelték vele sikerrel. Sok év és sok ezer deformált végtaggal vagy végtag nélkül született csecsemő nyomán derült aztán ki, hogy ennek a királis gyógyszernek csak az egyik változata segítette a reggeli rosszullétben szenvedő nőket, a másik változat okozta a születési rendellenességeket.


    – Mi itt, Amerikában szerencsések voltunk.


    – Igen, mert az FDA [Food and Drug Adminsitration] egy lelkiismeretes munkatársa, Frances Kelsey nem engedte tovább a gyógyszert, amíg nem végeztek el újabb vizsgálatokat. Ezreket mentett meg a tragédiától. Az eset döntően segített abban, hogy elinduljon egy törvénykezés, amely szerint nem lehet királis keveréket alkalmazni az orvoslásban, és csak királisan szeparált változatot lehet forgalmazni.


    – Végtelen számú síkidom lehetséges, de csak kisszámú szabályos poliéder.


    – Valóban szabályos síkidomból is végtelen számú lehet, a határeset a kör. A szabályos hatszög egy ilyen szabályos síkidom és a szimmetria egyik legszebb megnyilvánulásai a szabályos hatszög alakú hópelyhek. Régóta foglalkoztatta az embereket, hogyan jönnek létre ezek a gyönyörű kristályok. Johannes Kepler a 17. század elején arra a következtetésre jutott, hogy a hókristály építőelemeinek belső elrendezése hozza létre a szabályos hatszöges külső megjelenést. Kepler még nem tudott a vízmolekulákról, de az elképzelése helyes volt. Ma azt mondjuk, hogy a vízmolekulák térbeli elrendezése, a köztük lévő hidrogénkötések rendszere hozza létre a szabad szemmel látható hatszöges alakot. A hópelyhek végtelen variációban fordulnak elő. W. A. Bentley amerikai fotográfus ezerszámra készített hópehelyfelvételeket, és egy híres könyv bemutat ezekből számos példát. Egy másik könyvben U. Nakaya japán tudós számolt be a hóképződés fizikai körülményeire vonatkozó kutatásairól. Hokkaidóban van egy tudományos intézet, amely kifejezetten a hópelyheket kutatja, és az épülete előtt áll a tudomásom szerint a világon egyedülálló hópehelyszobor.


    – Visszatérve a poliéderekhez, öt plátói testet ismerünk, az öt szabályos poliédert: tetraéder, kocka (hexaéder), pentagonális dodekaéder, oktaéder és ikozaéder. Kiemelt szerepet játszottak az emberiség kultúrtörténetében.


    – Még a közelmúltban is fontos kémiai felfedezés született, amikor először figyeltek meg C60-molekulákat, amelyek alakja csonkolt ikozaéderes.


    – Hogyan jött létre ez a különleges könyv több száz nagyszerű fényképpel, amelyek nagy részét a szerzők, a két Hargittai készítette.


    – Két forrást említek. Amikor a gyerekeink kicsik voltak, nagyon sok fényképet készítettünk róluk, és észrevettük, hogy a képeken gyakran vannak a szimmetriának különféle megjelenései. Ezekre nem is figyeltünk a fényképezés közben, de szemünk akaratlanul is kereshette őket. A másik forrás az volt, hogy a kandidátusi vizsgámhoz készülve felfedeztem – mint nyilván már sokan mások is előttem –, hogy a molekulaszerkezeti, spektroszkópiai és krisztallográfiai ismereteket töredékidő alatt elsajátíthatom, ha alkalmazom a szimmetriaelveket. A szimmetriát figyelembe véve könnyebben és gyorsabban lehet az ismereteket osztályozni, szabályosságokat, mintázatokat észrevenni és így tovább. Mindez nemcsak a tanulásban, hanem a kutatásban is óriási segítség.

